KIRJALLINEN KYSYMYS E-1792/99 esittäjä(t): Winfried Menrad (PPE-DE) komissiolle. Uimavesien valvonta direktiivin 76/160/ETY mukaisesti.



Virallinen lehti nro 219 E , 01/08/2000 s. 0026 - 0027



KIRJALLINEN KYSYMYS E-1792/99 esittäjä(t): Winfried Menrad (PPE-DE) komissiolle (11. lokakuuta 1999) Aihe: Uimavesien valvonta direktiivin 76/160/ETY mukaisesti Useat kaupungin- ja kunnanhallituksen edustajat ovat keskustelleet kanssani direktiivin 76/160/ETY(1) mukaiseen uimavesien valvontaan liittyvistä ongelmista. Tällöin on arvosteltu erityisesti nykyistä pelkkiin pistokokeisiin perustuvaa arviointijärjestelmää, jossa on otettava 20 näytettä kussakin tapauksessa. Tästä syystä pyydän komissiota ilmoittamaan seuraavaa: 1. Aiotaanko EU:ssa ottaa käyttöön sääntely, jossa sovelletaan nykyisen arviointijärjestelmän sijasta laatuprofiilin tutkimista, mikä mahdollistaa uimavesien laadun tarkkailun pidemmällä aikavälillä? 2. Milloin ja millä tavoin direktiiviä 76/160/ETY aiotaan uudistaa? (1) EYVL L 31, 5.2.1976, s. 1. Margot Wallströmin komission puolesta antama vastaus (17. marraskuuta 1999) Uimaveden laadusta 8. joulukuuta 1975 annetun neuvoston direktiivin 76/160/ETY säännösten mukainen vuosittainen raportointivelvollisuus edellyttää, että jäsenvaltioiden uimavesien laatu arvioidaan kerran uimakaudessa. Kyseinen laadunarviointi suoritetaan 5 artiklassa olevien tilastollisten laskelmien mukaisesti sen jälkeen, kun vesinäytteitä on verrattu direktiivin liitteessä oleviin lukuarvoihin. 95 prosenttia uima-alueelta otetuista näytteistä tulee olla direktiivin säännösten mukaisia. Näin ollen jos uimakauden aikana otetaan 20 näytettä, ainoastaan yksi näytteistä saa ylittää annetut lukuarvot ilman, että uima-alueen katsotaan olevan direktiivin säännösten vastainen. Käytännössä jokaiselta uima-alueelta otetaan kuitenkin noin 10 vesinäytettä. Näin ollen kaikkien uima-alueelta otettujen vesinäytteiden olisi oltava säännösten mukaisia. Yksi näyte, joka satunnaisesti esimerkiksi suuren sademäärän vuoksi ylittää säädetyt lukuarvot eikä aiheuta pitkäaikaista vaaraa kansanterveydelle, voisi aiheuttaa sen, että uima-alue luokitellaan direktiivin säännösten vastaiseksi. Tämä ei kuitenkaan täysin vastaisi veden todellista kokonaislaatua, erityisesti jos kyseisenä uimakautena otetut muut näytteet vastaavat lukuarvoja ja jos veden laatu on aikaisempina uimakausina todettu hyväksi. Siksi vaikutta asianmukaisemmalta tarkastella pidempää aikaväliä esimerkiksi kolmea tai viittä vuotta kuin vain yhtä uimakautta, jotta olisi mahdollista suorittaa tarkempaa, trendiin perustuvaa laadunvalvontaa. Tällaisen trendin arvioinnin perusteella voisi paremmin arvioida veden laadun paranemista tai huononemista ja neuvoa jäsenvaltioita etukäteen. On ehdotettu, että kyseessä olevaa direktiiviä tarkistettaisiin tämän asian osalta. Neuvoston keskusteltua komission 16. helmikuuta 1994(1) tekemästä ensimmäisestä ehdotuksesta (komissio antoi korjatun ehdotuksen 17. joulukuuta 1997(2)) komissio aloitti uuden direktiiviä 76/160/ETY koskevan tarkistusprosessin. Tähän prosessiin kuuluu sarja neuvotteluja jäsenvaltioiden, hallituksista riippumattomien järjestöjen, kuluttajien ja matkailusektorin kanssa. Myös Euroopan parlamentti osallistuu prosessiin tiiviisti. Komissio aikoo antaa uuden direktiiviehdotuksen vuoden 2000 toisella puoliskolla. Jos neuvotteluissa käy ilmi, että kestää kauemmin luonnostella direktiivi toimivaan ja tehokkaaseen muotoon, komissio muuttaa aikatauluaan. (1) EYVL C 112, 22.4.1994. (2) EYVL C 6, 10.1.1998.